‘જાગ્યા ત્યાંથી સવાર' આ કહેવતનુસાર કોઇપણ વયે પ્રત્યેક સ્ત્રીએ સ્વયંનાં પોષણ, સ્વાસ્થ્ય, શિક્ષણ-વ્યવસાયનું મૂલ્ય જાણી-સમજી પોતાની જવાબદારી સ્વીકારવી. પરિસ્થિતિ અને અન્ય કારણોની આડમાં સ્વયં દ્વારા જ સ્વયંની અવગણના ન કરવી. પ્રત્યેક ઉંમરે શરીરને આવશ્યક પોષણ, માવજતની જરૂર હોય છે. તે તરફ ‘આંખ આડા કાન' – અવગણના કરવાની ભૂલ ન કરવી.કુદરતે બક્ષેલી સંવેદનશીલતા, માતૃત્વ, એક સાથે એકથી વધુ જવાબદારી ઉપાડવાની ક્ષમતા ધરાવતી સ્ત્રીઓ જ બાળક-કુટુંબની રસોઈ બનાવી, ટીફીન ભરી, ડ્રાઈવર બની બાળકને સ્કૂલ મૂકી પોતાના વ્યવસાયે જઈ શકે છે. આવા ઓલ ઇન વનની કેપેસિટી માટે આવશ્યક શક્તિ-સામર્થ્ય માટે સ્ત્રીઓએ જ સ્વયં પોતાના ખોરાક, આરામ, ઊંઘ, રિલેક્સેશન, કસરત, યોગાસન કે પછી ચાલવા-જોગિંગ કરવા જવાનું મેનેજમેન્ટ કરવું જોઈએ.